b'\n_START_ARTICLE_\nPlju\xc4\x8dni krvni obtok\n_START_PARAGRAPH_\nPlj\xc3\xba\xc4\x8dni k\xc5\x95vni obt\xc3\xb2k je del sr\xc4\x8dno\xc5\xbeilnega sistema, ki prena\xc5\xa1a s kisikom revno kri iz srca v plju\xc4\x8da in po katerem se oksigenirana (s kisikom bogata) kri vra\xc4\x8da nazaj v srce. Izraz plju\xc4\x8dni krvni obtok se pogosto uporablja ob izrazu sistemski krvni obtok. Poseben sistem, imenovan bronhialni krvni obtok, oskrbuje tkiva ve\xc4\x8djih dihalnih poti v plju\xc4\x8dih.\n_START_SECTION_\nPotek\n_START_PARAGRAPH_\nS kisikom revna kri iz telesa zapusti sistemski krvni obtok, ko skozi zgornjo in spodnjo votlo veno vstopi v desno srce, natan\xc4\x8dneje v desni preddvor. Kri se potem pre\xc4\x8drpa skozi trikuspidalno zaklopko (desno atrioventrikularno zaklopko) v desni prekat. Nato se pre\xc4\x8drpa \xc5\xa1e skozi semilunarno zaklopko v pulmonalni trunkus (plju\xc4\x8dno arterijo), iz tega pa po levi in desni plju\xc4\x8dni arteriji v leva in desna plju\xc4\x8da._NEWLINE_Iz deoksigenirane krvi se v plju\xc4\x8dih sprosti ogljikov dioksid, vanjo pa vstopi kisik. Oksigenirana kri zapusti plju\xc4\x8da po plju\xc4\x8dnih venah, ki se vrnejo do srca, s \xc4\x8dimer se plju\xc4\x8dni krvni obtok zaklju\xc4\x8di. Kri vstopi v levi preddvor, iz katerega se skozi bikuspidalno zaklopko (mitralna, leva atrioventrikularna zaklopka) pre\xc4\x8drpa v levi prekat. Po sistemskem krvnem obtoku se nato prenese po vsem telesu in ponovno vrne v plju\xc4\x8dni krvni obtok.'